钦定古今图书集成/明伦汇编/交谊典/第014卷 > 《追酬故高蜀州人日见寄》前人
## 钦定古今图书集成/明伦汇编/交谊典/第014卷 > 《追酬故高蜀州人日见寄》前人

开文书帙中，检所遗忘，因得故高常侍适往居在成都，时高任蜀州刺史，人日相忆，见寄诗，泪洒行间，读终篇末，自枉诗，已十馀年，莫记存殁，又六七年矣。老病怀旧，生意可知。今海内忘形故人，独汉中王瑀与昭州敬使君超先在，爱而不见，情见乎辞。《大历五年正月二十一日，却追酬高公此作，因寄王及敬弟》。

自蒙蜀州人日作，不意清诗久零落。今晨散帙眼忽
开，迸泪幽吟事如昨。呜呼壮士多慷慨，合沓高名动
寥廓。叹我凄凄《求友篇》，感时郁郁匡君略。锦里春光
空烂熳，瑶《侍臣已冥寞》潇湘水国旁鼋鼍，鄠杜秋
天失雕鹗。东西南北更堪论，白首扁舟病独存。遥拱
北辰缠寇盗，欲倾东海洗乾坤。边塞西蕃最充斥，衣
冠南渡多崩奔。鼓瑟至今悲帝子，曳裾何处觅王门。
文章曹植波澜阔，服食刘安德业尊。长笛谁能乱愁
思，昭州词翰与招魂。